KIRJALLINEN KYSYMYS E-3504/00

esittäjä(t): Jules Maaten (ELDR) komissiolle

(10. marraskuuta 2000)

Aihe: Komission yksiköiden riippumattomuus tupakkateollisuudesta

1. Voiko komissio vahvistaa, että henkilöstösäännöt sisältävät määräyksiä, jotka virkamiesten eläkkeelle siirtymisen osalta rajoittavat oikeudellisen yksikön virkamiesten siirtymistä työpaikkoihin, jotka ovat yhteydessä heidän aikaisempiin tehtäviinsä?

2. Voiko komissio vahvistaa, että sisämarkkina-asioista vastannut oikeudellisen yksikön virkamies siirtyi välittömästi eläkkeelle jäämisensä jälkeen tupakkateollisuuden palvelukseen, että tämä nykyisessä tehtävässään edistää tupakkateollisuuden kampanjaa, jolla vastustetaan tupakan mainostamisdirektiivin hyväksymistä, ja että asianomainen virkamies sai nykyisen työpaikkansa komissiossa hoitamiensa tehtävien perusteella?

3. Jos edellä mainitut tiedot pitävät paikkansa, voiko komissio selittää, miksi henkilöstösääntöjen määräyksiä ei sovellettu mainitussa tapauksessa?

4. Voiko komissio edellä mainitut kysymykset huomioon ottaen vakuuttaa, että sen yksiköiden ja erityisesti oikeudellisen yksikön, tullipääosaston, veropääosaston ja maatalouden pääosaston riippumattomuus tupakkateollisuudesta on varmistettu? Mihin toimiin komissio on ryhtynyt, jos se on ryhtynyt, tämän riippumattomuuden varmistamiseksi?

Neil Kinnockin komission puolesta antama vastaus

(8. helmikuuta 2001)

Komissio viittaa arvoisalle parlamentin jäsenelle henkilöstösääntöjen 16 ja 17 artiklaan, jotka koskevat kaikkia yhteisön entisiä virkamiehiä eivätkä ainoastaan oikeudellisen yksikön virkamiehiä. 16 artiklassa edellytetään erityisesti, että lähdettyään palveluksesta virkamiehen on noudatettava kunniallisuutta ja pidättyväisyyttä hyväksyessään tiettyjä tehtäviä ja velvollisuuksia.

Komissio voi vahvistaa olleensa tietoinen siitä, että eräs sen oikeudellisen yksikön entisistä virkamiehistä on työskennellyt tupakkateollisuudessa tehtävissä, jotka liittyvät teollisuuden harjoittamaan tupakkamainosten kieltämisen vastustamiseen.

Komissio on tarkastellut tätä tapausta varmistaakseen, että kyseinen henkilö on noudattanut henkilöstösääntöjen (16 ja 17 artiklat) asianomaisia määräyksiä. Tarkastellessaan tällaisia tapauksia komissio edellyttää, että sen entiset virkamiehet pidättäytyvät ottamasta vastaan työtehtävää, jos tämä voi aiheuttaa eturistiriidan suhteessa heidän entisiin tehtäviinsä komissiossa. Tällainen ristiriita syntyy, jos uusi tehtävä liittyy asiaan, josta virkamies on vastannut komissiossa, ja jos hän uudessa tehtävässään toimii komission kantaa vastaan tässä asiassa.

Sama tilanne syntyy, kun virkamies saattaa hyötyä aiemmissa tehtävissään saamistaan luottamuksellisista tiedoista.

Arvoisan parlamentin jäsenen mainitsemassa tapauksessa komissio katsoo, että henkilöstösääntöjä ei ole rikottu, koska virkamies ei ole toiminut tupakkaan tai yhteismarkkinoihin liittyvien asioiden parissa työskennellessään komissiossa.

Kaikki komission yksiköt ovat riippumattomia tupakkateollisuudesta (ja kaikista muista teollisuudenaloista). Jos komissio epäilee ammatillisten sääntöjensä rikkomista, se toimii välittömästi selvittääkseen asian ja ryhtyy tarvittaessa rangaistustoimiin.